**Notat i forbindelse med møte om Fritidserklæringen og økonomiske barrierer – Viken idrettskrets**

**Om Viken idrettskrets og hva idrettskretsen gjør på området**

* Viken idrettskrets har samarbeid som metode, for å skape gode vekstvilkår for idrettens aktiviteter og frivilligheten.
* Viken idrettskrets er regionalt ansvarlig for tiltaket “Inkludering i idrettslag”, som finansieres av Kulturdepartementet (3,2 millioner). Tiltaket omfatter 70 idrettslag i totalt 10 kommuner i 2022. I tillegg eksisterer tiltaket i Sarpsborg, Fredrikstad og Drammen idrettsråd som bevilger midler direkte fra KUD. Arbeidet har meget gode resultater. Over 90 % av deltakende idrettslag nådde målet med inkluderingsarbeidet i 2021.
* Viken idrettskrets deltar i Frivillighet Norge i prosjektet “Dugnad for økt deltakelse”, som finansieres av Helsedirektoratet. En veileder forventes ferdigstilt mars 2023. Den skal bidra til lokalt samarbeid.

**Utfordringer i Viken**

* **Utfordringer med fattigdom også utenfor Oslo.** Vi ser at barnefattigdom stort sett er et byfenomen, eller bykommunefenomen. I statistikken for barnefattigdom har Sarpsborg, Fredrikstad og Halden gått forbi Oslo i negativ forstand. I Flå kommune er det 25 % av barna som bor i husholdninger med vedvarende lavinntekt. Drammen kommune ligger omtrent likt med Oslo. Gjennomgående for disse kommunene er at de har hatt en dramatisk negativ utvikling siden 2013. Deltakelse av ungdom 13 – 19 år i idretten slår også negativt ut – spesielt i Fredrikstad. Forskning peker på at familiens økonomiske ressurser er det som betyr mest for deltakelse i idrett og fritidsklubb. Forskjeller i idrettsdeltakelse betyr at barn og unge har ulik tilgang til et viktig gode.
* **Utfordringene består også av for lite lokalt/regionalt samarbeid.** De rapporter og tilbakemeldinger idrettskretsen får handler ofte om at det er utfordringer med å skape lokalt samarbeid. Det går på tilgjengelighet til informasjon fra NAV. Men også at NAV, som skal dekke kostnad for én fritidsaktivitet, og skal spørre familier om dette uoppfordret, ikke gjør det i stor nok grad. Mange idrettslag dekker kontingent for de som ikke har råd. Det kan imidlertid skape en utfordring for idrettslaget. En slik ordning er ikke bærekraftig for idrettslag - hvis alle som ønsker å delta og trenger støtte, faktisk henvender seg. En må finne andre løsninger. Slike økonomiske utfordringer må komme NAV i hende. Det finnes gode eksempler på at økt tilgjengelighet, i form av at frivillige organisasjoner har ansatte som veileder familier om hvordan de kan få hjelp, bidrar til å knytte frivilligheten og NAV sammen. En løsning kan også være at NAV har ansatte tilgjengelig for frivilligheten på kveldstid for å gi råd. Mulighet for idretten til å komme inn på NAV sine arenaer med informasjon kan også bidra til økt informasjonsflyt. Utstyr og BUA-ordning hjelper, men det er ikke en langtidsløsning. En kan ikke låne utstyr for en hel sesong. Så selv om BUA bidrar til mer aktivitet, vil det ikke være en løsning for mer organisert aktivitet, som bidrar til viktig sosial omgang.
* **Utfordringen er i sin reineste form et pengeproblem.** Selv om vi har Inkludering i idrettslag og andre tilskuddsordninger, er de ikke nok til å løse samfunnsutfordringen. Det må mye mer penger på bordet hvis en skal snu utviklingen i de kommuner som snart vil få, eller allerede har problemer med barnefattigdom, lavere deltakelse i fritidsaktiviteter og de følgeutfordringer det gir.